PMIndiaData/PMIndiaSum huggingface dataset:
मंत्रिमंडल ने भारत और ईरान के बीच दोहरे कराधान को टालने और वित्‍तीय करवंचना की रोकथाम के लिए समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत और ईरान के बीच दोहरे कराधान को टालने और वित्‍तीय करवंचना की रोकथाम के लिए समझौते को अपनी स्‍वीकृति दे दी है। इस समझौते से निवेश, टेक्‍नोलॉजी तथा भारत से ईरान और ईरान से भारत में कर्मियों के प्रवाह में तेजी आयेगी। यह समझौता नवीनतम अन्‍तर्राष्‍ट्रीय मानकों के अनुसार समझौता करने वाले दोनों पक्षों के बीच सूचना का आदान-प्रदान का प्रावधान करेगा और दोहरे कराधान को रोकेगा। इस तरह यह समझौता टैक्‍स के मामलों में पारदर्शिता में सुधार लायेगा और टैक्‍स चोरी तथा टैक्‍स को टालने पर नियंत्रण करने में मददगार साबित होगा। यह समझौता उन्‍हीं तर्जों पर हैं जिन पर भारत ने अन्‍य देशों के साथ समझौता किया है। प्रस्‍तावित समझौता जी-20 ओईसीडी बेस इरोजन एंड प्रोफिट शिफ्टिंग (बीईपीएस) परियोजना के अंतर्गत संधि से संबंधित न्‍यूनतम मानकों को पूरा करता है। इस परियोजना में बराबर के सहभागी के रूप में भारत ने हिस्‍सा लिया। जहां तक भारत का संबंध है, केन्‍द्र सरकार आयकर अधिनियम, 1961 की धारा 90 के अंतर्गत किसी भी देश या निर्दिष्‍ट भूभाग के साथ समझौता कर सकती है। इसके तहत केन्‍द्र सरकार आय पर दोहरे कराधान से बचने, करवंचना संबंधी सूचना के आदान-प्रदान या आयकर अधिनियम, 1961 के अंतर्गत कर योग्‍य आय के संबंध में समझौता कर सकती है।
प्रधानमंत्री ने शहीदी दिवस पर शहीदों को श्रद्धांजलि दी

प्रधानमंत्री श्री नरेन्द्र मोदी ने आज शहीदी दिवस पर भगत सिंह, सुखदेव और राजगुरु को श्रद्धांजलि दी है। एक ट्वीट में प्रधानमंत्री ने कहा; "शहीद दिवस पर भारत माता के अमर सपूत वीर भगत सिंह, सुखदेव और राजगुरु को कोटि-कोटि नमन। मातृभूमि के लिए मर मिटने का उनका जज्बा देशवासियों को सदैव प्रेरित करता रहेगा। जय हिंद!"
प्रधानमंत्री ने जम्मू-कश्मीर में आतंकियों से मुठभेड़ के दौरान अपना जीवन बलिदान कर देने वाले शहीदों को श्रद्धांजलि दी

प्रधानमंत्री श्री नरेन्द्र मोदी ने आज शहीद मेजर सतीश दहिया, पैराट्रूपर धर्मेंद्र कुमार और गनर अहतोश कुमार को श्रद्धांजलि अर्पित की। हाल में जम्मू-कश्मीर में आतंकियों से हुई मुठभेड़ में ये तीनों शहीद हो गए थे। उत्तर प्रदेश के दौरे से लौटते समय प्रधानमंत्री ने दिल्ली हवाईअड्डे पर शहीदों को श्रद्धांजलि अर्पित की।
प्रधानमंत्री ने बर्मिंघम राष्ट्रमंडल खेल, 2022 में भारोत्तोलन में कांस्य पदक जीतने पर गुरदीप सिंह को बधाई दी

प्रधानमंत्री श्री नरेन्द्र मोदी ने बर्मिंघम राष्ट्रमंडल खेल, 2022 में भारोत्तोलन में कांस्य पदक जीतने पर गुरदीप सिंह को बधाई दी है। प्रधानमंत्री ने ट्वीट किया; "कड़ी मेहनत और समर्पण से उत्कृष्ट परिणाम मिलते हैं…गुरदीप सिंह ने राष्ट्रमंडल खेल में भारोत्तोलन में कांस्य पदक जीतकर यही दिखाया है। उन्होंने हमारे नागरिकों के बीच खुशी की भावना को और बढ़ाया है। उन्हें बधाई और शुभकामनाएं।"
प्रधानमंत्री मध्य प्रदेश में: मोहनपुरा सिंचाई परियोजना राष्ट्र को समर्पित

प्रधानमंत्री श्री नरेन्द्र मोदी ने आज मोहनपुरा सिंचाई परियोजना राष्ट्र को समर्पित की। यह परियोजना राजगढ़ जिले में कृषि भूमि की सिंचाई को सुविधा प्रदान करेगी। यह परियोजना क्षेत्र के गांवों को पीने का पानी भी उपलब्ध कराएगी। प्रधानमंत्री ने विभिन्न पेय जल योजनाओं का शिलान्यास भी किया। मोहनपुरा में भारी जनसमूह को समर्पित करते हुए प्रधानमंत्री ने डॉ. श्यामा प्रसाद मुखर्जी की बरसी पर उन्हें श्रद्धांजलि भी अर्पित की। उन्होंने डॉ. श्यामा प्रसाद मुखर्जी के संदेश को याद किया कि कोई भी राष्ट्र केवल अपनी ऊर्जा एवं प्रयासों से ही सुरक्षित हो सकता है। उन्होंने औद्योगिक नीति, शिक्षा एवं महिला सशक्तिकरण जैसे विभिन्न क्षेत्रों में डॉ. श्यामा प्रसाद मुखर्जी के योगदानों का स्मरण किया। उन्होंने कहा कि डॉ. श्यामा प्रसाद मुखर्जी ने शिक्षा, स्वास्थ्य एवं सुरक्षा पर सर्वोच्च बल दिया। उन्होंने कहा कि केंद्र सरकार की कौशल विकास मिशन, र्स्टाट अप इंडिया, मुद्रा योजना एवं मेक इन इंडिया जैसी सभी योजनाओं में डॉ. श्यामा प्रसाद मुखर्जी के विजन के तत्व हैं। प्रधानमंत्री ने कहा कि राजगढ़ जिला सरकार द्वारा चिन्हित आकांक्षापूर्ण जिलों में से एक है और अब यहां विकास कार्यों में और भी तेजी लाई जाएगी। उन्होंने कहा कि देश की जरुरतों को ध्यान में रखते हुए, अपनी क्षमताओं में विश्वास जताते हुए भारत को 21वीं सदी में नई ऊंचाईयों की ओर ले जाने की दिशा में कार्य कर रही है। उन्होंने मध्य प्रदेश सरकार को कृषि क्षेत्र में किए गए उसके कार्यों के लिए एवं उसकी विकास पहलों के लिए सराहना की। उन्होंने राज्य सरकार की राज्य में सिंचित क्षेत्र की वृद्धि के लिए प्रशंसा की। उन्होंने कहा कि केंद्र सरकार राज्य में सिंचाई लक्ष्यों की सहायता के लिए राज्य सरकार के साथ कंधा से कंधा मिला कर कार्य करेगी। उन्होंने कहा कि राज्य में प्रधानमंत्री कृषि सिंचाई योजना के तहत 14 परियोजनाएं क्रियान्वित की जा रही हैं। उन्होंने कहा कि सूक्ष्म सिंचाई पर भी जोर दिया जा रहा है। प्रधानमंत्री ने केंद्र सरकार द्वारा कृषि क्षेत्र के लिए मृदा स्वास्थ्य कार्ड, फसल बीमा योजना, ई-नाम आदि जैसी विभिन्न पहलों का उल्लेख किया। उन्होंने उज्जवला योजना एवं मुद्रा योजना के लाभों के बारे में भी चर्चा की।
मंत्रिमंडल ने उत्तर प्रदेश में कुशीनगर हवाई अड्डे को अंतरराष्ट्रीय हवाई अड्डा घोषित किए जाने को दी स्वीकृति

प्रधानमंत्री श्री नरेन्द्र मोदी की अध्यक्षता वाले केन्द्रीय मंत्रिमंडल ने उत्तर प्रदेश में कुशीनगर हवाई अड्डे को अंतरराष्ट्रीय हवाई अड्डे के रूप में घोषित किए जाने को स्वीकृति दे दी है। कुशीनगर हवाई अड्डा श्रावस्ती, कपिलवस्तु, लुंबिनी (कुशीनगर खुद एक बौद्ध सांस्कृतिक स्थल है) जैसे बौद्ध सांस्कृतिक स्थलों के निकट स्थित है और “अंतरराष्ट्रीय हवाई अड्डे” के रूप में घोषित होने से हवाई यात्रियों के लिए संपर्क में सुधार होगा, साथ ही उन्हें प्रतिस्पर्धी लागत वाले यात्रा के ज्यादा विकल्प मिलेंगे। अंतरराष्ट्रीय सीमा के काफी नजदीक होने के कारण यह सामरिक लिहाज से काफी अहम स्थान है। कुशीनगर उत्तर प्रदेश के उत्तर-पूर्वी हिस्से में स्थित है और गोरखपुर से 50 किलोमीटर पूर्व में है। साथ ही यह प्रमुख बौद्ध तीर्थ स्थलों में से एक भी है।
प्रधानमंत्री ने बैंकों और एनबीएफसी के हितधारकों के साथ बातचीत की

प्रधानमंत्री श्री नरेन्द्र मोदी आज बैंकों और एनबीएफसी के हितधारकों के साथ भविष्य के लिए दृष्टि और रोडमैप तैयार करने पर आयोजित चर्चा और विचार-विमर्श सत्र में शामिल हुए। देश के विकास को सहायता प्रदान करने में वित्तीय और बैंकिंग प्रणाली की महत्वपूर्ण भूमिका पर चर्चा की गई। इस बात को रेखांकित किया गया कि छोटे उद्यमियों, एसएचजी, किसानों को अपनी ऋण जरूरतों को पूरा करने के लिए संस्थागत ऋण का उपयोग करने के लिए प्रेरित किया जाना चाहिए। प्रत्येक बैंक को स्थिर ऋण वृद्धि सुनिश्चित करने के लिए आत्मनिरीक्षण करने और अपनी प्रथाओं पर ध्यान देने की आवश्यकता है। बैंकों को सभी प्रस्तावों के साथ एकसमान व्यवहार नहीं करना चाहिए। बैंक के अनुरूप प्रस्तावों को अलग करने और पहचानने की आवश्यकता है, ताकि यह सुनिश्चित हो सके कि उन्हें अपनी योग्यता के आधार पर धन प्राप्त होगा और पिछले एनपीए के नाम उन्हें परेशानी नहीं उठनी पड़ेगी। इस बात पर जोर दिया गया कि सरकार बैंकिंग प्रणाली के पीछे मजबूती से खड़ी है। सरकार इनके समर्थन और विकास को बढ़ावा देने के लिए कोई भी आवश्यक कदम उठाने के लिए तैयार है। बैंकों को ग्राहकों के डिजिटल संकलन की ओर बढ़ने के लिए केंद्रीकृत डेटा प्लेटफ़ॉर्म, डिजिटल प्रलेखन और सूचना के सहयोगात्मक उपयोग जैसे फिनटेक अपनाने चाहिए। इससे क्रेडिट बढ़ाने, ग्राहकों के लिए आसानी बढ़ाने, बैंकों के लिए कम लागत और धोखाधड़ी को कम करने में मदद मिलेगी। भारत ने एक मजबूत, कम लागत वाला बुनियादी ढांचा तैयार किया है जो प्रत्येक भारतीय को बड़े डिजिटल लेनदेन को भी आसानी से करने में सक्षम बनाता है। बैंकों और वित्तीय संस्थानों को अपने ग्राहकों के बीच रुपे और यूपीआई के उपयोग को सक्रिय रूप से बढ़ावा देना चाहिए। एमएसएमई के लिए आपातकालीन क्रेडिट लाइन, अतिरिक्त केसीसी कार्ड, एनबीएफसी और एमएफआई के लिए धन उपलब्धता जैसी योजनाओं की प्रगति की भी समीक्षा की गई। यह रेखांकित किया गया कि अधिकांश योजनाओं में महत्वपूर्ण प्रगति हुई है, बैंकों को संबंधित लाभार्थियों के साथ सक्रिय रूप से जुड़ने की आवश्यकता है ताकि यह सुनिश्चित किया जा सके कि संकट की इस अवधि में उन्हें ऋण समर्थन समय पर उपलब्ध हो।
प्रधानमंत्री ने नाविक सागर परिक्रमा के क्रू-सदस्‍यों से मुलाकात की

प्रधानमंत्री श्री नरेन्‍द्र मोदी से आज आईएनएसवी तारिणी पर सवार होकर विश्‍व जल यात्रा पर जाने वाली भारतीय नौसेना की छह महिला अधिकारियों ने मुलाकात की। विश्‍व का यह पहला भारतीय विश्‍व जल यात्रा पोत है, जिसकी सभी क्रू-सदस्‍य महिलाएं हैं। वे इस महीने के उत्‍तरार्द्ध में गोवा से अपनी यात्रा शुरू करेंगी और वैश्‍विक नाविक यात्रा पूरी होने के उपरान्‍त इनके मार्च, 2018 में वापस लौटने की संभावना है। इस अभियान को नाविका सागर परिक्रमा का नाम दिया गया है। यह परिक्रमा पांच चरणों में होगी, जिसमें 4 बन्‍दरगाह: फ्रेमन्‍टल (आस्‍ट्रेलिया), लिटलेटन (न्‍यूजीलैंड), पोर्ट स्‍टेनले (फॉकलैण्‍डस) और केप टाउन (दक्षिण अफ्रीका)। आईएनएसवी तारिणी 55 फुट आकार का जलपोत है, जिसका निर्माण भारत में हुआ है और इसे इस वर्ष भारतीय नौसेना में शामिल किया गया था। प्रधानमंत्री के साथ बातचीत के दौरान क्रू-सदस्‍यों ने अपनी आगामी समुद्री यात्रा का ब्‍यौरा दिया। प्रधानमंत्री ने महिला क्रू-सदस्‍यों को शुभकामनाएं देते हुए कहा कि वे दुनिया की यात्रा के बारे में उनकी प्रगति की जानकारी लेते रहेंगे। उन्‍होंने क्रू-दल को उत्‍साहित करते हुए कहा कि वे भारत की क्षमताओं और ताकत से दुनिया भर को अवगत कराएं। उन्‍होंने इस यात्रा के सफलतापूर्वक पूरा हो जाने के पश्‍चात उन्‍हें लिखने और अपने-अपने अनुभवों को साझा करने के लिए प्रोत्‍साहित किया। जलपोत का संचालन ले. कमाण्‍डर वर्तिका जोशी करेंगी और क्रू के सदस्‍यों में ले. कमाण्‍डर प्रतिभा जामवाल, पी. स्‍वाति और ले. एस. विजया देवी, बी. एश्‍वर्या और पायल गुप्‍ता शामिल हैं।
प्रधानमंत्री ने एम्‍स में कई महत्‍वपूर्ण परियोजनाओं की आधारशिला रखी

प्रधानमंत्री श्री नरेन्‍द्र मोदी ने आज नई दिल्‍ली में अखिल भारतीय आयुर्विज्ञान संस्‍थान (एम्‍स) में राष्‍ट्रीय वृद्धजन केंद्र की आधारशिला रखी। इसके जरिए बुजुर्गों के लिए मल्‍टी स्‍पेशिएलिटी स्‍वास्‍थ्‍य देखभाल उपलब्‍ध होगी। इसके जनरल वार्ड में 200 बिस्‍तर होंगे। प्रधानमंत्री ने इसी कार्यक्रम के दौरान सफदरजंग अस्‍पताल में 555 बिस्‍तर के सुपर स्‍पेशिएलिटी ब्‍लॉक का उद्घाटन भी किया। उन्‍होंने सफदरजंग अस्‍पताल में 500 बिस्‍तर के नए आपातकालीन ब्‍लॉक, एम्‍स में 300 बिस्‍तर के पावर ग्रिड विश्राम सदन और एम्‍स, अंसारी नगर तथा ट्रॉमा सेंटर के बीच संपर्क सुरंग भी राष्‍ट्र को समर्पित किए। राष्‍ट्रीय स्‍वास्‍थ्‍य नीति का जिक्र करते हुए प्रधानमंत्री ने कहा कि किफायती स्‍वास्‍थ्‍य देखभाल और रोगों से रोकथाम को सरकार के एजेंडा में प्राथमिकता दी गई है। उन्‍होंने कहा कि इस बहुविषयक दृष्टिकोण में ग्रामीण विकास मंत्रालय, पेयजल और स्‍वच्‍छता मंत्रालय, महिला और बाल विकास मंत्रालय तथा आयुष मंत्रालय शामिल हैं। प्रधानमंत्री ने कहा कि भारत ने 2025 तक तपेदिक उन्‍मूलन का लक्ष्‍य रखा है, जो 2030 के वैश्विक लक्ष्‍य से पहले है। प्रधानमंत्री ने कहा उन्‍हें पूर्ण विश्‍वास है कि देश का चिकित्‍सा क्षेत्र यह कार्य पूरा कर लेगा।
प्रधानमंत्री ने दस दिनों में भीम ऐप के एक करोड़ से अधिक डाउनलो़ड पर प्रसन्‍नता व्‍यक्‍त की

प्रधानमंत्री श्री नरेन्‍द्र मोदी ने दस दिनों की अवधि में भीम ऐप के एक करोड़ से अधिक डाउनलो़ड होने पर प्रसन्‍नता व्‍यक्‍त की है । प्रधानमंत्री ने कहा, “दस दिनों की अवधि में भीम ऐप के एक करोड़ से भी अधिक डाउनलो़ड होने के बारे में जानकर प्रसन्‍नता हुई । भीम ऐप में लेन-देन को तीव्र और आसान बना दिया है, इस कारण यह युवाओं के बीच लोकप्रिय बन गया है । यह ऐप व्‍यापारियों के लिए भी लाभदायक है । भीम ऐप मेक इन इंडिया और भ्रष्‍टाचार तथा काला धन की त्रासदी को समाप्‍त करने के लिए प्रौद्योगिकी के कारगर इस्‍तेमाल का भी उदाहरण है ।”
प्रधानमंत्री ने अब्दुल्ला अबूबकर को ट्रिपल जंप में रजत पदक जीतने पर शुभकामनाएं दीं

प्रधानमंत्री श्री नरेन्द्र मोदी ने अब्दुल्ला अबूबकर को बर्मिंघम राष्ट्रमंडल खेल, 2022 में एथलेटिक्स की पुरुषों की ट्रिपल जंप स्पर्धा में रजत पदक जीतने पर शुभकामनाएं दी हैं। प्रधानमंत्री ने ट्वीट किया; “खुश हूँ कि अब्दुल्ला अबूबकर ने बर्मिंघम में ट्रिपल जंप स्पर्धा में रजत जीता है। यह पदक अत्यधिक मेहनत और उल्लेखनीय प्रतिबद्धता का परिणाम है। भविष्य के प्रयासों के लिए उन्हें शुभकामनाएं। #Cheer4India”
संसद के समक्ष भारत के राष्ट्रपति का अभिभाषण

माननीय सदस्यगण, 1. मुझे 16वीं लोक सभा के चुनावों के बाद, संसद के दोनों सदनों के प्रथम सत्र को संबोधित करते हुए प्रसन्नता हो रही है। सबसे पहले, मैं अपने साथी नागरिकों का हार्दिक अभिनंदन करता हूं जिन्होंने हाल में हुए लोक सभा चुनावों में बड़ी संख्या में भाग लिया। हमें यह कभी नहीं भूलना चाहिए कि हम उन्हीं की वजह से यहां हैं। उनकी सेवा करना हमारी सबसे पहली प्राथमिकता होनी चाहिए। मैं इस नई लोक सभा के सदस्यों का भी अभिनंदन करता हूं। आप इन चुनावों में जनादेश प्राप्त करने में सफल हुए हैं और अब आप उनकी आशाओं, आकांक्षाओं और उनके सपनों का प्रतिनिधित्व करते हैं। मैं आप सबका हार्दिक स्वागत करता हूं और आशा करता हूं कि प्रचुर विधायी कार्य भरे आने वाले सत्र सार्थक और उपयोगी होंगे। 2. यह बड़े संतोष का विषय है कि हाल के आम चुनाव सुचारु रूप से एवं काफी हद तक शांतिपूर्ण ढंग से संपन्न हुए। मैं भारत के निर्वाचन आयोग और उससे जुड़े सरकारी तंत्र को सफलतापूर्वक चुनाव संपन्न कराने के लिए बधाई देता हूं। इन चुनावों में हमारे नागरिकों द्वारा दर्शाई गई अभूतपूर्व रुचि हमारे जीवंत लोकतंत्र की गहराती जड़ों का द्योतक है। दूसरी विषय-वस्तुओं पर चर्चा करने से पहले मैं सशस्त्र बलों के उन सदस्यों के परिवारों के प्रति अपनी एकजुटता व्यक्त करता हूं जिन्होंने चुनाव प्रक्रिया के दौरान अपने प्राणों का बलिदान दिया। 3. मैं, लोक सभा के नए अध्यक्ष को इस गरिमापूर्ण पद पर सर्वसम्मति से चुने जाने के लिए बधाई देता हूं। लोक सभा ने अध्यक्ष पद के लिए लगातार दोबारा किसी महिला को चुनकर भारतीय समाज में महिलाओं के महत्त्व की सदियों पुरानी मान्यता को पुन: पुष्ट किया है। माननीय सदस्यगण, 4. यह उम्मीदों का चुनाव रहा है। यह हमारी लोकतांत्रिक व्यवस्था के विकास में महत्त्वपूर्ण पड़ाव है। चुनावों में 66.4 प्रतिशत मतदाताओं की रिकॉर्ड भागीदारी और लगभग 30 वर्षों पश्चात् किसी एक ही पार्टी को मिला स्पष्ट जनादेश लोगों की बढ़ी हुई आकांक्षाओं और उनके इस विश्वास को दर्शाता है कि उन्हें लोकतांत्रिक प्रक्रिया से ही पूरा किया जा सकता है। मतदाताओं ने जाति-पंथ, क्षेत्र और धर्म की सीमाओं को तोड़ा है और उन्होंने सुशासन द्वारा विकास के पक्ष में एकजुट होकर निर्णायक मत दिया है। यहां पूरा भाषण पढ़ें
प्रधानमंत्री ने अमेरिकी राष्ट्रपति का चुनाव जीतने पर जो बाइडेन को बधाई दी

प्रधानमंत्री श्री नरेन्द्र मोदी ने अमेरिकी राष्ट्रपति का चुनाव जीतने पर जो बाइडेन को बधाई दी है। अपने संदेश में प्रधानमंत्री ने कहा, “जो बाइडेन आपकी शानदार जीत पर बधाई! उप राष्ट्रपति के रूप में भारत-अमेरिकी संबंधों को मजबूत करने में आपका योगदान महत्वपूर्ण एवं अमूल्य रहा है। मैं भारत-अमेरिकी संबंधों को नई ऊंचाइयों तक ले जाने के लिए निकटतापूर्वक एक साथ मिलकर काम करने की फिर से आशा करता हूं।”
प्रधानमंत्री ने वायु सेना दिवस के अवसर पर वायुसेना कर्मियों का अभिवादन किया

प्रधानमंत्री, श्री नरेन्‍द्र मोदी ने वायु सेना दिवस के अवसर पर वायु सेना कर्मियों का अभिवादन किया । प्रधानमंत्री ने कहा,”वायु सेना दिवस के अवसर पर मैं वायु सेना कर्मियों को सलाम करता हूं वे हमारा गौरव है और उनकी बहादुरी, प्रतिबद्धता व और समर्पण हमें प्रेरित करता रहेगा।
प्रधानमंत्री ने आईएनएसवी तारिणी के चालक दल को दिवाली की शुभकामनाएं दीं

प्रधानमंत्री ने आज भारतीय नौसेना के नौकायन पोत (आईएनएसवी) तारिणी के चालक दल के सदस्यों से वीडियो कॉल के जरिए बात की। यह दल इस समय दुनिया की परिक्रमा करने निकला हुआ है। प्रधानमंत्री ने देशवासियों की ओर से आईएनएसवी तारिणी के चालक दल के सदस्यों को दिवाली की शुभकामनाएं दीं। उन्होंने चालक दल को उनके मिशन की सफलता के लिए भी शुभकामनाएं दीं। प्रधानमंत्री ने आईएनएसवी तारिणी के चालक दल के सदस्यों से 16 अगस्त 2017 को मिले थे। यह भेंट उनके 22,100 नॉटिकल मील की इस यात्रा पर निकलने से पहले हुई थी। आईएनएसवी तारिणी इस समय अपने पहले पड़ाव ऑस्ट्रेलिया के फ्रीमेंटल पहुंचने वाला है। इसके 4,770 नॉटिकल मील की दूरी तय करने के बाद 22 अक्टूबर, 2017 को फ्रीमेंटले पहुंचने की संभावना है। प्रधानमंत्री ने चालक दल की दो सदस्यों लेफ्टिनेंट कमांडर वर्तिका जोशी और लेफ्टिनेंट पायल गुप्ता को जन्मदिन की अग्रिम शुभकामनाएं भी दीं। दोनों का जन्मदिन कुछ ही दिन में आने वाला है।
प्रधानमंत्री ने जॉर्ज फर्नांडिस के निधन पर शोक व्यक्त किया

प्रधानमंत्री श्री नरेन्द्र मोदी ने श्री जॉर्ज फर्नांडिस के निधन पर शोक व्यक्त किया है। प्रधानमंत्री ने कहा, “जॉर्ज साहब ने भारत के सर्वश्रेष्ठ राजनीतिक नेतृत्व का प्रतिनिधित्व किया। वह स्पष्टवादी, निडर, बेबाक और दूरदर्शी थे तथा उन्होंने हमारे देश के लिए महत्वपूर्ण योगदान किया। गरीब और वंचित लोगों के अधिकारों को लेकर वह एक सबसे प्रभावशाली आवाज थे। जॉर्ज साहब के निधन से दुःखी हूं। जब हम श्री जॉर्ज फर्नांडिस के बारे में सोचते हैं, हमें न्याय के लिए लड़ने वाले सबसे प्रखर श्रमिक संघ के नेता, चुनावपूर्व राजनीतिक गतिविधियों में सबसे सशक्त राजनीतिज्ञों का अभिमान मिटाने वाले नेता, एक स्वप्नद्रष्टा रेल मंत्री और भारत को सुरक्षित तथा मजबूत बनाने वाले एक महान रक्षा मंत्री की याद आती है। अपने सार्वजनिक जीवन के लंबे वर्षों के दौरान जॉर्ज साहब कभी भी अपने राजनीतिक आदर्श से विचलित नहीं हुए। उन्होंने आपातकाल का जोरदार विरोध किया था। उनकी सादगी और सरलता उल्लेखनीय थी। उनके परिजनों, मित्रों और अनेक प्रियजनों में जो दुःख की लहर है उनके प्रति मेरी संवेदनाएं हैं। उनकी आत्मा को शांति मिले।”
केंद्रीय सार्वजनिक उपक्रमों से जुड़े वाणिज्यिक विवादों को सुलझाने की प्रणाली को सशक्‍त बनाने को मंत्रिमंडल की मंजूरी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने केंद्रीय सार्वजनिक उपक्रमों, के बीच तथा अन्‍य सरकारी विभागों और संगठनों के साथ उनके वाणिज्यिक विवादों को निपटाने की प्रणाली को सशक्‍त बनाने को आज मंजूरी दे दी। मंत्रिमंडल ने सचिवों की समिति के सुझावों के आधार पर यह फैसला लिया है। इसके तहत ऐसे विवादों को अदालतों के जरिए निपटाने के बजाय इसके लिए एक सशक्‍त संस्‍थागत प्रणाली विकसित की जाएगी। ब्‍यौरा : 1. नई व्‍यवस्‍था के तहत एक ऐसी द्वीस्‍तरीय प्रणाली विकसित की जाएगी जो केंद्रीय सार्वजनिक उपक्रमों के बीच तथा अन्‍य सरकारी संगठनों के साथ होने वाले उनके औद्योगिक विवादों को निपटाने की मौजूदा स्‍थायी मध्‍यस्‍थता प्रणाली (पीएमए) का स्‍थान लेगी। रेलवे, आयकर विभाग, सीमा शुल्‍क और आबकारी विभाग को इसके दायरे से बाहर रखा गया है। 2. इस द्वीस्‍तरीय प्रणाली के तह‍त ऐसे वाणिज्यिक विवादों को पहले उस समिति के पास भेजा जाएगा जिसमें ऐसे उपक्रमों से संबंधित मंत्रालयों और विभागों के सचिव तथा कानूनी मामलों के विभाग के सचिव होंगे। समिति के समक्ष सार्वजनिक उपक्रमों से जुड़े विवादों का प्रतिनिधित्‍व उनके मंत्रालयों तथा विभागों से जुड़े वित्‍तीय सलाहकारों द्वारा किया जाएगा। यदि विवाद से जुड़े दोनों पक्ष एक ही मंत्रालय या विभाग से होंगे तो ऐसी स्थिति में इस विवाद को सुलझाने का काम उस समिति को दिया जाएगा जिसमें संबंधित मंत्रालय या विभाग के सचिव, सार्वजनिक उपक्रम विभाग के सचिव और कानूनी मामलों के विभाग के सचिव होंगे। समिति के समक्ष ऐसे विवादों का प्रतिनिधित्‍व संबंधित मंत्रालय या विभाग के वित्‍तीय सलाहकार और संयुक्‍त सचिव द्वारा किया जाएगा। यदि, केंद्रीय सार्वजनिक उपक्रमों और राज्‍य सरकारों के विभागों और संगठनों के बीच ऐसे कोई विवाद उठते हैं तो उन्‍हें सार्वजनिक उपक्रमों से संबंधित मंत्रालयों/विभागों के सचिव, कानूनी मामलों के सचिव और संबंधित राज्‍य सरकार के प्रधान सचिव द्वारा नियुक्‍त एक वरिष्‍ठ अधिकारी वाली समिति को भेजा जाएगा। समिति में इन विवादों का प्रतिनिधित्‍व राज्‍य सरकारों के विभागों और संगठनों से संबंधित प्रधान सचिव द्वारा किया जा सकता है। • यदि उपरोक्‍त समिति द्वारा विवादों का समाधान नहीं हो पाता है तो ऐसी स्थिति में दूसरे स्‍तर पर इन्‍हें विवादों को कैबिनेट सचिव को भेजे जाने की व्‍यवस्‍था है। इस मामले में कैबिनेट सचिव का फैसला अंतिम होगा और सभी के लिए बाध्‍यकारी भी होगा। 1. विवादों के त्‍वरित निपटारे के लिए पहले स्‍तर पर तीन म‍हीने की अवधि निर्धारित की गयी है। फैसलों के अनुपालन के लिए सार्वजनिक उपक्रम विभाग तत्‍काल सभी उपक्रमों को उनके संबंधित मंत्रालयों/विभागों/राज्‍य सरकारों और संघ शासित प्रदेशों के जरिए आवश्‍यक दिशा निर्देश जारी करेगा। नई प्रणाली आपसी और सामूहिक प्रयासों से वाणिज्कि विवादों को निपटाने को प्रोत्‍साहित करेगी और जिससे अदालतों में ऐसे विवादों की सुनवाई के मामले घटेंगे और जनता का पैसा बर्बाद होने से बचेगा।
स्‍टैन्‍फोर्ड विश्‍वविद्यालय के छात्रों ने प्रधानमंत्री से मुलाकात की

अमेरिका के स्‍टैन्‍फोर्ड विश्‍वविद्यालय के अंतरराष्‍ट्रीय नीतिगत अध्‍ययन के 25 छात्रों के एक समूह ने आज प्रधानमंत्री श्री नरेन्‍द्र मोदी से मुलाकात की। इस समूह में भारत समेत विभिन्‍न देशों के छात्र शामिल थे। प्रधानमंत्री श्री नरेन्‍द्र मोदी ने छात्रों का स्‍वागत करते हुए कहा कि वे सभी शीघ्र बनने वाले नीति निर्माता हैं और इसलिए वे इस समय क्‍या आत्‍मसात करते हैं, वह निश्चित रुप से निकट भविष्‍य में उनके निर्णयों एवं उनकी पसंदों को आकार देगा। बातचीत के दौरान प्रधानमंत्री ने देशों के बीच राजनयिक संबंधों, भारत के पड़ोसी देशों के साथ संबंध, एक्ट ईस्ट पॉलिसी, सिलिकॉन वैली की उनकी हाल की यात्रा, प्रौद्योगिकी एवं ई-गवर्नेंस तथा प्रतिस्‍पर्धी सहयोगात्‍मक संघवाद की अपनी प्रतिबद्धता से जुड़े सवालों के जवाब दिए।
प्रधानमंत्री ने वीर सावरकर को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने वीर सावरकर को उनकी जयंती पर श्रद्धांजलि अर्पित की। प्रधानमंत्री ने कहा, ‘ मैं साहसी वीर सावरकर को उनकी जयंती पर नमन करता हूं। हम उन्हें उनकी बहादुरी और दूसरों को स्वतंत्रता आंदोलन में हिस्सा लेने की प्रेरणा देने तथा सामाजिक सुधारों पर जोर देने के लिए याद रखेंगे।’
प्रधानमंत्री ने हिमाचल प्रदेश के ऊना से नई दिल्ली के लिए वंदे भारत एक्सप्रेस को हरी झंडी दिखाई

प्रधानमंत्री श्री नरेन्द्र मोदी ने आज अंब अंदौरा, ऊना से नई दिल्ली के लिए नई वंदे भारत एक्सप्रेस को हरी झंडी दिखाकर रवाना किया। प्रधानमंत्री ने वंदे भारत एक्सप्रेस के ट्रेन के डिब्बों का निरीक्षण किया और अंदर दी जाने वाली सुविधाओं का जायजा लिया। श्री मोदी ने वंदे भारत एक्सप्रेस के लोकोमोटिव इंजन के कंट्रोल सेंटर का भी निरीक्षण किया। उन्होंने ऊना रेलवे स्टेशन का भी निरीक्षण किया। प्रधानमंत्री हिमाचल प्रदेश के ऊना जिले के अंब अंदौरा रेलवे स्टेशन पर पहुंचे तो उनके साथ हिमाचल प्रदेश के मुख्यमंत्री श्री जय राम ठाकुर, हिमाचल प्रदेश के राज्यपाल श्री राजेंद्र विश्वनाथ अर्लेकर, केंद्रीय रेल मंत्री श्री अश्विनी वैष्णव और केंद्रीय सूचना एवं प्रसारण मंत्री श्री अनुराग सिंह ठाकुर भी मौजूद थे। इस ट्रेन के शुरू होने से इस क्षेत्र में पर्यटन को बढ़ावा देने और यात्रा का एक आरामदायक और तेज साधन मुहैया कराने में मदद मिलेगी। ऊना से नई दिल्ली के लिए यात्रा का समय इससे दो घंटे कम हो जाएगा। अंब अंदौरा से नई दिल्ली के लिए चलने वाली, देश में शुरू की गई ये चौथी वंदे भारत ट्रेन है और पिछली ट्रेनों की तुलना में ये एक उन्नत संस्करण है, जो हल्का है और कम समय में तेज गति तक पहुंचने में सक्षम है। वंदे भारत 2.0 ज्यादा उन्नत चीजों और बेहतर सुविधाओं से लैस है। जैसे कि ये 0 से 100 किलोमीटर प्रति घंटे की रफ्तार महज 52 सेकंड में पा लेती है। इसकी अधिकतम गति 180 किलोमीटर प्रति घंटे की है। 430 टन के पिछले संस्करण की तुलना में इस उन्नत वंदे भारत एक्सप्रेस का वजन 392 टन होगा। इसमें वाई–फाई कंटेंट ऑन डिमांड की सुविधा भी होगी। पिछले संस्करण में जहां 24 इंच की स्क्रीन थीं, वहीं नई ट्रेन के हर डिब्बे में 32 इंच की स्कीन हैं जो यात्री सूचना और इन्फोटेनमेंट प्रदान करती हैं। वंदे भारत एक्सप्रेस पर्यावरण अनुकूल भी होगी क्योंकि इसके एसी 15 प्रतिशत ज्यादा ऊर्जा कुशल होंगे। ट्रैक्शन मोटर की धूल रहित स्वच्छ एयर कूलिंग से यात्रा ज्यादा आरामदायक हो जाएगी। पहले केवल एग्जीक्यूटिव क्लास के यात्रियों को ही साइड रिक्लाइनर सीट की सुविधा दी जाती थी जो इस ट्रेन में सभी वर्गों के लिए उपलब्ध कराई जाएगी। एग्जीक्यूटिव कोच में 180 डिग्री घूमने वाली सीटों की अतिरिक्त सुविधा है। वंदे भारत एक्सप्रेस के नए डिजाइन में वायु शोधन के लिए रूफ–माउंटेड पैकेज यूनिट (आरएमपीयू) में एक फोटो–कैटेलिटिक अल्ट्रावायलेट वायु शोधन प्रणाली स्थापित की गई है। सेंट्रल साइंटिफिक इंस्ट्रूमेंट्स ऑर्गनाइजेशन (सीएसआईओ), चंडीगढ़ के सुझाव अनुसार इस सिस्टम को आरएमपीयू के दोनों सिरों पर डिजाइन और स्थापित किया गया है ताकि ताजी हवा और वापसी की हवा में से आ रहे कीटाणुओं, बैक्टीरिया, वायरस आदि से हवा को फिल्टर और साफ किया जा सके। वंदे भारत एक्सप्रेस 2.0 बहुत बेहतरीन और विमान जैसी यात्रा का अनुभव प्रदान करती है। ये ट्रेन उन्नत अत्याधुनिक सुरक्षा सुविधाओं से लैस है जिसमें स्वदेशी रूप से विकसित ट्रेन टक्कर बचाव प्रणाली–‘कवच’ भी शामिल है।
प्रधानमंत्री ने उज्बेकिस्तान के समरकंद में रूसी संघ के राष्ट्रपति से मुलाकात की

प्रधानमंत्री श्री नरेन्द्र मोदी ने उज्बेकिस्तान के समरकंद में शंघाई सहयोग संगठन (एससीओ) की 22वीं बैठक के मौके पर आज रूसी संघ के राष्ट्रपति महामहिम श्री व्लादिमीर पुतिन से मुलाकात की। दोनों नेताओं ने विभिन्न स्तरों पर संपर्कों सहित द्विपक्षीय संबंधों में निरंतर प्रगति की सराहना की। राष्ट्रपति पुतिन ने इस महीने की शुरुआत में व्लादिवोस्तोक में आयोजित पूर्वी आर्थिक मंच में प्रधानमंत्री के वीडियो-संदेश की सराहना की। दोनों नेताओं ने द्विपक्षीय सहयोग के महत्वपूर्ण मुद्दों के साथ-साथ पारस्परिक हित के क्षेत्रीय एवं वैश्विक मुद्दों पर चर्चा की। वर्तमान भू-राजनैतिक स्थिति से उत्पन्न चुनौतियों के संदर्भ में वैश्विक खाद्य सुरक्षा, ऊर्जा सुरक्षा और उर्वरकों की उपलब्धता पर भी चर्चा हुई। यूक्रेन में चल रहे संघर्ष के संदर्भ में, प्रधानमंत्री ने शत्रुता को शीघ्र समाप्त करने और बातचीत एवं कूटनीति को अपनाने की जरूरत के अपने आह्वान को दोहराया। इस साल, जोकि द्विपक्षीय राजनयिक संबंधों की स्थापना की 75वीं वर्षगांठ का वर्ष है, दोनों नेताओं की यह पहली मुलाकात थी। दोनों नेता एक–दूसरे के साथ संपर्क में बने रहने पर सहमत हुए।
प्रधानमंत्री ने एनआईएम उत्तरकाशी पर्वतारोहण अभियान के दौरान हिमस्खलन के कारण हुई लोगों की मृत्यु पर शोक व्यक्त किया

प्रधानमंत्री श्री नरेन्द्र मोदी ने एनआईएम उत्तरकाशी पर्वतारोहण अभियान के दौरान हिमस्खलन के कारण हुई लोगों की मृत्यु पर शोक व्यक्त किया है। प्रधानमंत्री ने कहा कि बचाव अभियान जारी है और अधिकारियों द्वारा स्थिति की करीब से निगरानी की जा रही है। प्रधानमंत्री कार्यालय ने आपने ट्वीट में कहा; “यह दुखद है कि हमने एनआईएम उत्तरकाशी पर्वतारोहण अभियान से जुड़े लोगों की बहुमूल्य जान गंवाई है। शोक संतप्त परिवारों के प्रति संवेदना। बचाव अभियान जारी है और अधिकारियों द्वारा स्थिति पर करीबी नजर रखी जा रही है।”